title: 2012/544/ES, Euratomas: 2012 m. gegužės 10 d. Europos Parlamento sprendimas dėl Europos Sąjungos 2010 finansinių metų bendrojo biudžeto įvykdymo patvirtinimo, I skirsnis – Europos Parlamentas

text:
17.10.2012

               LT

               Europos Sąjungos oficialusis leidinys

               L 286/1

         EUROPOS PARLAMENTO SPRENDIMAS
   2012 m. gegužės 10 d.
   dėl Europos Sąjungos 2010 finansinių metų bendrojo biudžeto įvykdymo patvirtinimo, I skirsnis – Europos Parlamentas
   (2012/544/ES, Euratomas)
   EUROPOS PARLAMENTAS,

               —

               atsižvelgdamas į Europos Sąjungos 2010 finansinių metų bendrąjį biudžetą (1),

               —

               atsižvelgdamas į Europos Sąjungos 2010 finansinių metų metines ataskaitas (COM(2011) 473 – C7-0257/2011) (2),

               —

               atsižvelgdamas į 2010 finansinių metų biudžeto ir finansų valdymo ataskaitą (I skirsnis. Europos Parlamentas) (3),

               —

               atsižvelgdamas į 2010 finansinių metų vidaus auditoriaus metinę ataskaitą,

               —

               atsižvelgdamas į Audito Rūmų 2010 finansinių metų metinę biudžeto vykdymo ataskaitą su institucijų atsakymais (4),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2010 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (5),

               —

               atsižvelgdamas į Sutarties dėl Europos Sąjungos veikimo 314 straipsnio 10 dalį ir 318 straipsnį bei Euratomo sutarties 106a straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (6), ypač į jo 145, 146 ir 147 straipsnius,

               —

               atsižvelgdamas į Europos Parlamento biudžeto vykdymo vidaus taisyklių (7) 13 straipsnį,

               —

               atsižvelgdamas į Finansinio reglamento 147 straipsnio 1 dalį, pagal kurią visos Sąjungos institucijos turi imtis deramų priemonių dėl pastabų, pateiktų kartu su Europos Parlamento sprendimu dėl biudžeto įvykdymo patvirtinimo,

               —

               atsižvelgdamas į savo 2009 m. kovo 10 d. rezoliuciją dėl 2010 m. biudžeto sudarymo procedūros gairių: I, II, IV, V, VI, VII, VIII ir IX skirsniai (8),

               —

               atsižvelgdamas į savo 2009 m. gegužės 5 d. rezoliuciją dėl Europos Parlamento 2010 finansinių metų įplaukų ir išlaidų sąmatos (9),

               —

               atsižvelgdamas į Darbo tvarkos taisyklių 77 straipsnį, 80 straipsnio 3 dalį ir VI priedą,

               —

               atsižvelgdamas į Biudžeto kontrolės komiteto pranešimą (A7-0120/2012),

               A.

               kadangi atlikus Audito Rūmų auditą nustatyta, kad valdydamos 2010 m. administracines išlaidas visos institucijos patenkinamai taikė priežiūros ir kontrolės sistemas, kurių reikalaujama pagal Finansinį reglamentą, ir 93 % iš 58 audituotų mokėjimų nebuvo nustatyta esminių klaidų;

               B.

               kadangi 2011 m. birželio 16 d. Generalinis sekretorius pažymėjo, jog turi pagrįstą patvirtinimą, kad Parlamento biudžetas įvykdytas laikantis patikimo finansų valdymo principų ir kad įdiegtos kontrolės procedūros tinkamai užtikrina susijusių operacijų teisėtumą ir tvarkingumą;

               1.

               patvirtina Pirmininkui, kad Europos Parlamento 2010 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL L 64, 2010 3 12.

      (2)  OL C 332, 2011 11 14, p. 1.

      (3)  OL C 167, 2011 6 7, p. 1.

      (4)  OL C 326, 2011 11 10, p. 1.

      (5)  OL C 332, 2011 11 14, p. 134.

      (6)  OL L 248, 2002 9 16, p. 1.

      (7)  PE 349.540/Bur/ann/def.

      (8)  OL C 87 E, 2010 4 1, p. 327.

      (9)  OL C 212 E, 2010 8 5, p. 244.
    ---documentbreak---

               17.10.2012

               LT

               Europos Sąjungos oficialusis leidinys

               L 286/3

         EUROPOS PARLAMENTO REZOLIUCIJA
   2012 m. gegužės 10 d.
   su pastabomis, sudarančiomis neatskiriamą sprendimo dėl Europos Sąjungos 2010 finansinių metų bendrojo biudžeto įvykdymo patvirtinimo dalį, I skirsnis – Europos Parlamentas
   EUROPOS PARLAMENTAS,

               —

               atsižvelgdamas į Europos Sąjungos 2010 finansinių metų bendrąjį biudžetą (1),

               —

               atsižvelgdamas į 2010 finansinių metų Europos Sąjungos metines ataskaitas (COM(2011) 473 – C7-0257/2011) (2),

               —

               atsižvelgdamas į 2010 finansinių metų biudžeto ir finansų valdymo ataskaitą (I skirsnis. Europos Parlamentas) (3),

               —

               atsižvelgdamas į 2010 finansinių metų vidaus auditoriaus metinę ataskaitą,

               —

               atsižvelgdamas į Audito Rūmų 2010 finansinių metų metinę biudžeto vykdymo ataskaitą su institucijų atsakymais (4),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2010 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (5),

               —

               atsižvelgdamas į Sutarties dėl Europos Sąjungos veikimo 314 straipsnio 10 dalį ir 318 straipsnį bei Euratomo sutarties 106a straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (6), ypač į jo 145, 146 ir 147 straipsnius,

               —

               atsižvelgdamas į Europos Parlamento biudžeto vykdymo vidaus taisyklių (7) 13 straipsnį,

               —

               atsižvelgdamas į Finansinio reglamento 147 straipsnio 1 dalį, pagal kurią visos Sąjungos institucijos turi imtis deramų priemonių dėl pastabų, pateiktų kartu su Europos Parlamento sprendimu dėl biudžeto įvykdymo patvirtinimo,

               —

               atsižvelgdamas į savo 2009 m. kovo 10 d. rezoliuciją dėl 2010 m. biudžeto sudarymo procedūros gairių: I, II, IV, V, VI, VII, VIII ir IX skirsniai (8),

               —

               atsižvelgdamas į savo 2009 m. gegužės 5 d. rezoliuciją dėl Europos Parlamento 2010 finansinių metų įplaukų ir išlaidų sąmatos (9),

               —

               atsižvelgdamas į Darbo tvarkos taisyklių 77 straipsnį, 80 straipsnio 3 dalį ir VI priedą,

               —

               atsižvelgdamas į Biudžeto kontrolės komiteto pranešimą (A7-0120/2012),

               A.

               kadangi atlikus Audito Rūmų auditą nustatyta, kad valdydamos 2010 m. administracines išlaidas visos institucijos patenkinamai taikė priežiūros ir kontrolės sistemas, kurių reikalaujama pagal Finansinį reglamentą, ir 93 % iš 58 audituotų mokėjimų nebuvo nustatyta esminių klaidų;

               B.

               kadangi 2011 m. birželio 16 d. Generalinis sekretorius pažymėjo, jog turi pagrįstą patvirtinimą, kad Parlamento biudžetas įvykdytas laikantis patikimo finansų valdymo principų ir kad įdiegtos kontrolės procedūros tinkamai užtikrina susijusių operacijų teisėtumą ir tvarkingumą;

               C.

               kadangi kai kurie klausimai, iškelti Biudžeto kontrolės komitete aptariant 2010 m. biudžeto įvykdymo patvirtinimą, apėmė ne vien tik specifinius 2010 m. klausimus ir buvo įtraukti į plačios apimties komiteto klausimus, šioje rezoliucijoje dėmesys iš esmės sutelkiamas į 2010 finansinių metų biudžeto vykdymą ir įvykdymo patvirtinimą pripažįstant, kad biudžeto klausimų sprendimas yra kitur vyksiančių platesnio masto diskusijų objektas, ypač darbo grupėje, kuri steigiama tam, kad būtų peržiūrimos Europos Parlamento sąnaudos ir taupymo galimybės pagal 2012 m. vasario 8 d. patvirtintas 2013 m. biudžeto gaires siekiant ilgainiui sutaupyti daug lėšų, atlikus nepriklausomą Europos Parlamento biudžeto vertinimą, kuriuo remiantis iki 2012 m. pabaigos būtų pateikta pasiūlymų ir kad šiuos pasiūlymus būtų nedelsiant imamasi įgyvendinti;

      2010 m. biudžeto vykdymo problemos

               1.

               pabrėžia, kad 2010 m. buvo nelengva įvykdyti biudžetą, nes tai buvo pirmieji ištisi veiklos metai po 2009 m. Europos Parlamento rinkimų ir Sąjunga susidūrė su nuolatinėmis finansų problemomis;

               2.

               atkreipia dėmesį į tai, kad Parlamento biudžetas (iš viso 1 616 760 399 EUR galutinių asignavimų, palyginti su 1 529 970 930 EUR 2009 m.) sudarė vos mažiau negu penktadalį (19,99 %; 19,67 % 2009 m., taigi mažiau negu įprasti 20 %) V išlaidų kategorijos (Administravimo išlaidos) lėšų, numatytų Europos Sąjungos 2010 m. bendrajame biudžete;

               3.

               atkreipia dėmesį į Parlamento sekretoriato atsakymą, kad tiksli išlaidų Parlamento darbo vietai Strasbūre 2010 m. suma sudarė 51 500 000 EUR, iš kurių 33 500 000 EUR buvo išlaidos infrastruktūrai ir 18 000 000 EUR – veiklos išlaidos dvylikai kas mėnesį vykstančių sesijų finansuoti; pabrėžia, kad šie oficialūs skaičiai kur kas mažesni nei nurodyti anksčiau pateiktose sąmatose, kuriose išlaidos nurodytos nuo 169 000 000 EUR iki 203 000 000 EUR; vis dėlto atkreipia dėmesį į tai, kad 2006 m. sąmatose administracija apskaičiavo, kad esant vienai darbo vietai per metus būtų sutaupoma 204 mln. EUR, o 2010 m. – 180 mln. EUR (suma sumažėjo įsigijus pastatus Strasbūre ir patobulinus informacines technologijas), ir primena, kad savo 2013 m. sąmatose Europos Parlamentas 429 balsais prieš 184 nubalsavo už vieną būstinę siekiant sutaupyti lėšų;

               4.

               pažymi, kad įsigaliojus Lisabonos sutarčiai Parlamentas įgijo daugiau galių, padaugėjo veiklos ir padidėjo teisėkūros darbo krūvis, todėl reikėjo didelių organizacinių ir darbo metodų pokyčių siekiant toliau tobulinti teisėkūrą ir tęsti pasirengimą Kroatijos stojimui į Sąjungą; taip pat pažymi, kad siekiant reaguoti į naujus iššūkius buvo patvirtintos priemonės, skirtos sąnaudų efektyvumui pagerinti didinant produktyvumą, perkeliant darbuotojus į kitas darbo vietas ir gerinant darbo metodus;

               5.

               pažymi, kad siekiant finansuoti papildomas išlaidas, tiesiogiai susijusias su Lisabonos sutarties įsigaliojimu, reikėjo patvirtinti taisomąjį biudžetą (Nr. 1/2010, patvirtintas 2010 m. gegužės 19 d.), kuriame numatyta 9 397 164 EUR; taip pat pažymi, kad taisomajame biudžete numatyta daugiau lėšų skirti visų pirma pagal du biudžeto punktus (1200„Darbo užmokestis ir išmokos“ ir 4220/01 „Parlamento narių padėjėjai: vietos padėjėjai“) siekiant padidinti paramą Parlamento nariams, kad jie galėtų atlikti padidėjusias teisėkūros užduotis; tačiau apgailestauja, kad šis padidėjimas nebuvo žymiai sumažintas platesnio masto taupymo priemonėmis;

               6.

               pažymi, kad 2010 m. administracija buvo sustiprinta ir toliau modernizuota skiriant daugiau dėmesio pagrindinei veiklai, tarnybų pertvarkymui, geresniam modernių technologijų panaudojimui ir glaudesniam tarpinstituciniam bendradarbiavimui;

               7.

               pažymi, kad 2010 m. – pirmieji metai, kai, įsigaliojus abiejų statutų įgyvendinimo taisyklių pakeitimams, kuriuos pasiūlė Laikinoji vertinimo grupė ir dėl kurių Parlamento administracijai teko gana daug papildomų užduočių, visapusiškai įgyvendintas Parlamento narių statutas ir Parlamento narių padėjėjų statutas (abu įsigaliojo 2009 m. liepos 14 d.);

               8.

               atkreipia dėmesį į 2010 m. kovo 24 d. Biuro patvirtintą vidutinės trukmės Informacinių ir ryšių technologijų strategiją (ypač į žinių valdymo sistemą, kuri yra jos dalis) ir vidutinės trukmės pastatų politiką, nes jų finansinis aspektas yra esminis;

      Ataskaita apie biudžeto ir finansų valdymą

               9.

               pažymi, kad 2010 m. Parlamento įplaukos sudarė 243 094 204 EUR (2009 m. – 141 250 059 EUR), įskaitant 110 298 523 EUR asignuotųjų įplaukų;

      Parlamento sąskaitų pristatymas

               10.

               atkreipia dėmesį į skaičius, kuriais remdamasis Parlamentas uždarė 2010 finansinių metų sąskaitas, t. y.:

                           (EUR)

                           a)   Turimi asignavimai

                           2010 m. asignavimai:

                           1 616 760 399

                           nesavaiminiai perkėlimai iš 2009 finansinių metų

                           10 100 000

                           savaiminiai perkėlimai iš 2009 finansinių metų

                           180 265 823

                           asignavimai, atitinkantys 2010 m. asignuotąsias įplaukas

                           110 298 523

                           perkėlimai, atitinkantys 2009 m. asignuotąsias įplaukas

                           20 637 870

                           Iš viso:

                           1 938 062 615

                           b)   2010 finansinių metų asignavimų panaudojimas

                           įsipareigojimai

                           1 772 219 308

                           atlikti mokėjimai

                           1 506 555 191

                           savaime perkelti asignavimai, įskaitant asignuotųjų įplaukų asignavimus

                           341 046 482

                           ne savaime į kitus metus perkelti asignavimai

                           9 240 000

                           panaikinti asignavimai

                           80 650 726

                           c)   Biudžeto įplaukos

                           gauta 2010 m.

                           243 094 204

                                       d)

                                       Iš viso 2010 m. gruodžio 31 d. balansas

                           1 612 914 353

               11.

               pažymi, kad 2010 m. panaudota 96 % galutinių asignavimų (2009 m. – 93 %), asignavimų atšaukimo lygis buvo 4 % (2009 m. – 6,7 %) ir, kaip ir ankstesniais metais, pasiektas labai aukštas biudžeto įvykdymo lygis;

               12.

               vis dėlto atkreipia dėmesį į tai, kad iš esmės dėl 2009 m. išskirtinumo dėl vykusių rinkimų, į 2010 m. buvo perkelta daug asignavimų (190 365 823 EUR (10)), ir ragina rengiantis būsimiems Europos Parlamento rinkimams į tai atsižvelgti ir geriau planuoti išlaidas;

               13.

               pažymi, kad šis bendras aukštas biudžeto įvykdymo lygis iš dalies pasiektas dėl dviejų tikslinių perkėlimų, atliktų baigiantis 2010 finansiniams metams (9 240 000 EUR, skirtų Europos namams įsigyti Sofijoje, ir 10 923 000 EUR, skirtų keturiems dideliems IT projektams); palankiai vertina tai, kad antrą kartą nebuvo kaupiamųjų perkėlimų iš 2010 m. į 2011 m.; vis dėlto ragina administraciją ateityje toliau siekti geriau ir aiškiau planuoti biudžetą ir geresnės drausmės ir pažymi, kad su pastatais ir IT susijusias išlaidas bei kitas svarbias išlaidas įtraukus į biudžetą būtų užtikrintas visiškas finansinis aiškumas; mano, kad visas dideles išlaidas reikėtų iki galo suplanuoti ir įtraukti į metinį biudžetą, jų neturėtų atsirasti todėl, kad reikia kaupti nepanaudotus asignavimus;

      Generalinio sekretoriaus patikinimo pareiškimas

               14.

               palankiai vertina Generalinio sekretoriaus, kuris yra pagrindinis įgaliotasis leidimus suteikiantis pareigūnas, 2011 m. birželio 16 d. pareiškimą dėl leidimus suteikiančio pareigūno 2010 m. metinės veiklos ataskaitų, kuriame jis užtikrina, jog turi pagrįstą patvirtinimą, kad Parlamento biudžetas įvykdytas laikantis patikimo finansų valdymo principų ir kad įdiegtos kontrolės procedūros tinkamai užtikrina susijusių operacijų teisėtumą ir tvarkingumą;

      Metinė sudarytų sutarčių ataskaita

               15.

               pažymi, kad centrinės tarnybos, remdamosi leidimus suteikiančių skyrių pateikta informacija, parengė metinę ataskaitą (11) biudžeto valdymo institucijai dėl 2010 m. sudarytų sutarčių, ir atkreipia dėmesį į toliau pateiktą visų 2009 m. ir 2010 m. sudarytų sutarčių suskirstymą:

                           Sutarties tipas

                           2010 m.

                           2009 m.

                           Kiekis

                           Procentinė dalis

                           Kiekis

                           Procentinė dalis

                           Paslaugos

                           143

                           67 %

                           157

                           62 %

                           Tiekiamos prekės

                           40

                           19 %

                           56

                           22 %

                           Rangos sutartys

                           27

                           12 %

                           34

                           14 %

                           Statyba

                           4

                           2 %

                           5

                           2 %

                           Iš viso

                           214

                           100 %

                           252

                           100 %

                           Sutarties tipas

                           2010 m.

                           2009 m.

                           Vertė
                           (EUR)

                           Procentinė dalis

                           Vertė
                           (EUR)

                           Procentinė dalis

                           Paslaugos

                           149 463 916

                           63 %

                           415 344 963

                           75 %

                           Tiekiamos prekės

                           45 467 211

                           19 %

                           34 980 727

                           6 %

                           Rangos sutartys

                           22 128 145

                           9 %

                           36 045 314

                           6 %

                           Statyba

                           22 269 303

                           9 %

                           70 394 138

                           13 %

                           Iš viso

                           239 328 575

                           100 %

                           556 765 142

                           100 %

                     (Metinė Europos Parlamento sudarytų sutarčių ataskaita, 2010 m., p. 5)

               16.

               pažymi, kad 2010 ir 2009 m. sudarytos sutartys pagal taikytą procedūrą suskirstytos taip:

                           Procedūros tipas

                           2010 m.

                           2009 m.

                           Kiekis

                           Procentinė dalis

                           Kiekis

                           Procentinė dalis

                           Atvira

                           72

                           34 %

                           73

                           29 %

                           Ribota

                           5

                           2 %

                           13

                           5 %

                           Derybų

                           137

                           64 %

                           166

                           66 %

                           Iš viso

                           214

                           100 %

                           252

                           100 %

                           Procedūros tipas

                           2010 m.

                           2009 m.

                           Vertė (EUR)

                           Procentinė dalis

                           Vertė (EUR)

                           Procentinė dalis

                           Atvira

                           143 603 024

                           60 %

                           415 996 418

                           75 %

                           Ribota

                           2 129 576

                           1 %

                           9 458 434

                           2 %

                           Derybų

                           93 595 975

                           39 %

                           131 310 290

                           23 %

                           Iš viso

                           239 328 575

                           100 %

                           556 765 142

                           100 %

                     (Metinė Europos Parlamento sudarytų sutarčių ataskaita, 2010 m. p. 6–7)

      Išimtinės derybų procedūros

               17.

               džiaugiasi, kad nuo 2010 m. visi generaliniai direktoratai prieduose, pridedamuose prie savo metinės veiklos ataskaitų, pateikia išsamią informaciją apie sutartis, sudarytas taikant išimtinių derybų procedūrą, ir nurodo priežastis, kodėl buvo taikyta ši procedūra, ir kitą informaciją, kurios reikalaujama pagal 2010 m. gegužės 5 d. rezoliucijos (12) dėl 2008 finansinių metų Europos Sąjungos bendrojo biudžeto įvykdymo patvirtinimo, I skirsnis – Europos Parlamentas, 50 dalį;

               18.

               palankiai vertina tai, kad 2010 m. daugelyje išimtinių derybų procedūrų, atsižvelgiant į visas sutartis, kurių vertė didesnė kaip 25 000 EUR (13), buvo pastebima atvirkštinė tendencija (palyginti su 2009 m. ir ankstesniais metais), kaip matyti iš toliau pateikto suskirstymo:

                           Generalinis direktoratas

                           2010 m.

                           2009 m.

                           Kiekis

                           Visų GD sutarčių %

                           Kiekis

                           Visų GD sutarčių %

                           PRES GD

                           5

                           50,00 %

                           14

                           53,85 %

                           IPOL GD

                           2

                           5,56 %

                           0

                           0,00 %

                           EXPO GD

                           0

                           0,00 %

                           1

                           50,00 %

                           COMM GD

                           8

                           14,81 %

                           29

                           42,03 %

                           PERS GD

                           0

                           0,00 %

                           1

                           16,67 %

                           INLO GD

                           24

                           30,00 %

                           37

                           38,14 %

                           INTE GD

                           3

                           27,27 %

                           3

                           21,43 %

                           TRAD GD

                           0

                           0,00 %

                           0

                           0,00 %

                           ITEC GD

                           7

                           53,85 %

                           4

                           36,36 %

                           FINS GD

                           0

                           0,00 %

                           0

                           0,00 %

                           Teisės tarnyba

                           0

                           0,00 %

                           0

                           0,00 %

                           Iš viso Parlamente

                           49

                           22,90 %

                           89

                           35,32 %

                     (Metinė Europos Parlamento sudarytų sutarčių ataskaita, 2010 m., p. 11)

               19.

               ragina generalinius direktoratus, ypač Infrastruktūros ir logistikos GD, kuriuose tokių procedūrų vis dar taikoma gana daug, toliau mažinti šių procedūrų skaičių (proporciją); ragina administraciją toliau griežtai kontroliuoti šias procedūras, ypač galimų interesų konfliktų požiūriu, ir taikyti griežtas atgrasomąsias sankcijas kiekvieno nustatyto pažeidimo atveju; ragina Generalinį sekretorių kas šeši mėnesiai pateikti Biudžeto kontrolės komitetui padarytos pažangos ataskaitą;

               20.

               džiaugiasi, kad Vadovybės GD įsteigė Planavimo, biudžeto valdymo ir sutarčių skyriuje viešųjų pirkimų padalinį, nes tai padės didinti viešųjų procedūrų skaidrumą;

      2010 m. Audito Rūmų metinė ataskaita

      Bendros pastabos

               21.

               palankiai vertina tai, jog atlikę auditą Audito Rūmai nustatė, kad atliekant visus mokėjimus nepadaryta esminių klaidų, ir kad Audito Rūmai, vertindami priežiūros ir kontrolės sistemų atitiktį Finansinio reglamento reikalavimams, nenustatė esminių trūkumų;

      Lankytojų grupių subsidijavimo plano valdymas

               22.

               atkreipia dėmesį į tai, kad Audito Rūmai nustatė, jog 2010 m. taikytos procedūros, kurias vykdant nereikalaujama faktiškų kelionės išlaidų įrodymų ir grupių vadovams išmokos mokamos grynaisiais pinigais, kelia permokos pavojų ir riboja galimybę tokiems mokėjimams taikyti vidaus kontrolę, ir atkreipia dėmesį į neseniai priimtą sprendimą dėl šios sistemos pakeitimų; vis dėlto pažymi, kad Parlamento nariai vis dar turi galimybę prašyti išmokų grynaisiais pinigais lankytojų grupėms; ragina Generalinį sekretorių paprašyti Audito Rūmų pateikti savo nuomonę dėl iš dalies pakeistų taisyklių;

      Pagal sutartis dirbančių darbuotojų įdarbinimas

               23.

               apgailestaudamas pažymi, jog Audito Rūmai nustatė, kad keturiais atvejais iš penkių audituotų atvejų, t. y. ne mažiau kaip 80 %, buvo pateikti ne visi dokumentai, susiję su prašymų nagrinėjimu, pokalbiais ir sprendimais dėl pagal sutartis dirbančių darbuotojų atrankos, ir dėl to susijęs personalas nepatyrė jokių neigiamų pasekmių ir dėl šios priežasties nebuvo skatinamas gerinti padėtį; pritaria Audito Rūmų rekomendacijai, kad vidaus kontrolės tikslu reikėtų užtikrinti visų dokumentų pateikimą;

      Viešieji pirkimai

               24.

               apgailestauja, kad Audito Rūmai nustatė Parlamento viešųjų pirkimų procedūrų, kurias jie auditavo, klaidų, neatitikimų ir kitų trūkumų; atkreipia dėmesį į naujausias priemones, kurių imtasi siekiant gerinti šias procedūras, ir ragina administraciją atlikti tolesnius patobulinimus šioje veiklos srityje; palankiai vertina 2010 m. įdiegtą IT priemonę „WebContracts“, kurią taikant darbas pagal sutartis gali būti atliekamas internetu;

               25.

               ragina Biurą iš naujo apsvarstyti visas viešųjų pirkimų kontrolės priemones siekiant užtikrinti konkurencingiausias siūlomų paslaugų ir prekių kainas;

      Frakcijų organizavimas ir veikimas

               26.

               atkreipia dėmesį į Audito Rūmų nustatytus faktus, susijusius su frakcijų nepanaudotų asignavimų perkėlimu ir su Europos Parlamento rinkimų metų dalijimu į dvi dalis apskaičiuojant leidžiamus asignavimų perkėlimus; mano, kad ateityje, siekiant išvengti 2010 m. pradžioje kilusių sunkumų pasikartojimo, apskaičiuojant frakcijų, kurios po rinkimų nenustoja veikusios, asignavimų perkėlimus reikėtų imti ištisų metų, kuriais vyks rinkimai, laikotarpį;

               27.

               atkreipia dėmesį į tai, kad nors teigiama, jog į visuomenės pateiktus klausimus raštu iš esmės atsakoma per dvi savaites, šiuo metu nėra nustatytos sistemos, pagal kurią į EP narių klausimus, pateiktus Pirmininkui arba Generaliniam sekretoriui, būtų atsakoma per tokį pat laikotarpį;

      Tolesnės priemonės, kurių ėmėsi Generalinis sekretorius po to, kai buvo priimta rezoliucija dėl 2009 m. biudžeto įvykdymo patvirtinimo

               28.

               su pasitenkinimu pažymi, kad išsamūs atsakymai raštu, susiję su rezoliucija dėl 2009 m. biudžeto įvykdymo patvirtinimo, Biudžeto kontrolės komitetui pateikti 2011 m. spalio 6 d., ir kad toliau 2011 m. spalio 11 d. vykdant 2009 m. biudžeto įvykdymo patvirtinimą Generalinis sekretorius ir Biudžeto kontrolės komitetas veiksmingai keitėsi nuomonėmis;

               29.

               palankiai vertina įvairius atsakymus į daugelį minėtoje rezoliucijoje pateiktų reikalavimų ir laukia, kol bus užbaigtos tolesnės priemonės, susijusios su šioje rezoliucijoje įrašytais toliau nurodytais reikalavimais:

                           i)

                           atlikti išsamų vertinimą, apimantį darbuotojų kaitą ir išlaidų raidą visose tarnybose, kurios susijusios su naujų statutų (Parlamento narių ir padėjėjų) įgyvendinimu, ir perduoti jį kartu su veiksmų planu bei tiesioginių ir netiesioginių finansinių pasekmių Parlamento biudžetui per kitus penkerius metus vertinimu, įskaitant priemones, kurių reikia imtis dėl galimų papildomų biurų, persikėlimo ir renovacijos/pritaikymo išlaidų (7 dalis), atsakingiems komitetams;

                           ii)

                           būsimoje veiklos ataskaitoje (37 dalis) pateikti informaciją apie kompiuterinių centrų perdavimo išorės specialistams išlaidas, lyginant jas su ankstesnėmis išlaidomis;

                           iii)

                           priimti oficialų sprendimą dėl Žurnalistikos premijos (93 dalis) panaikinimo;

                           iv)

                           pranešti apie bendrą lėšų, kurios buvo sutaupytos, įskaitant sutaupymą papildomai racionalizuojant komandiruočių į tris darbo vietas rengimą, sumą (102 dalis);

                           v)

                           pasiūlyti griežtas taisykles, kurios būtų taikomos visiems EP nariams, siekiant užtikrinti, kad bendrųjų išlaidų apmokėjimas visais atvejais būtų skaidrus ir kad jis būtų naudojamas tik tiems tikslams, kuriems yra numatytas;

               30.

               ragina Generalinį sekretorių ne vėliau kaip 2012 m. spalio 31 d. pateikti Parlamento atsakingam komitetui ataskaitą dėl veiksmų, kurių imtasi, arba kurių bus imtasi;

      Vidaus auditoriaus metinė ataskaita

               31.

               palankiai vertina tai, kad išorės vertintojų bendrovė patikino, jog Vidaus audito tarnyba aukščiausiu lygiu atitinka tarptautinius vidaus audito profesinės veiklos standartus;

               32.

               pažymi, kad 2012 m. sausio 24 d. surengtame atsakingo komiteto posėdyje vidaus auditorius pristatė savo metinę ataskaitą, pasirašytą 2011 m. liepos 15 d., ir paaiškino, kad 2010 m. jis atliko šiuos Parlamento administracijos tikrinimus:

                           —

                           tolesnės priemonės, susijusios su darbuotojų individualių išmokų auditu,

                           —

                           lankytojų grupių auditas,

                           —

                           tolesnės priemonės, susijusios su darbuotojų komandiruočių išlaidų auditu,

                           —

                           tolesnės priemonės, susijusios su ilgalaikių sutarčių vidaus kontrolės peržiūra,

                           —

                           tolesnės priemonės, susijusios su IT valdymo persvarstymu. Planavimas ir organizavimas,

                           —

                           bendros darbo užmokesčio sumos nustatymo auditas,

                           —

                           Naujovių ir technologinės pagalbos generalinio direktorato viešųjų pirkimų proceso ir sutarčių vykdymo auditas,

                           —

                           tolesnės priemonės, atlikus Parlamento narių padėjėjų išmokų auditą;

               33.

               atkreipia dėmesį į vidaus auditoriaus pareikštą nuomonę ir pritaria, kad reikia:

                           —

                           kuo greičiau užbaigti visus neatliktus veiksmus, ypač itin svarbius, siekiant pagerinti Personalo generalinio direktorato valdymo procesą, kontrolės aplinką ir kontrolės veiklą darbuotojų individualių išmokų srityje, ir užbaigti keturis neatliktus veiksmus darbuotojų komandiruočių išlaidų srityje, nustatytus 2011 m. gegužės 6 d. vidaus audito ataskaitoje 10/04 dėl tolesnių priemonių, kurių imtasi atlikus pradinį 2008 m. auditą,

                           —

                           pakeisti vidaus taisyklių, reglamentuojančių lankytojų grupių priėmimą, finansines nuostatas, kad finansavimas būtų kuo labiau susietas su lankytojų iš tiesų patirtomis išlaidomis,

                           —

                           užbaigti 20 neatliktų veiksmų IT valdymo srityje;

      Vidaus audito ataskaitų pobūdis ir tikslas

               34.

               nurodo savo ankstesnėse biudžeto įvykdymo patvirtinimo rezoliucijose pateiktas pastabas dėl vidaus audito ataskaitų; pripažįsta, kad vidaus audito ataskaitos – tai sistemos ir veiklos gerinimo priemonės, kurios gali būti veiksmingos tik tada, kai atliekami ataskaitų rekomendacijomis paremti pakeitimai ir gaunami rezultatai; vis dėlto pažymi, jog vykdant Finansinio reglamento peržiūrą svarstomas klausimas, kad, atsižvelgiant į Europos Sąjungos Teisingumo Teismo sprendimą šiuo klausimu, pareikalavus šios ataskaitos būtų prieinamos;

      PARLAMENTO ADMINISTRACIJOS VALDYMAS

      Generalinių direktorių veiklos ataskaitos

               35.

               su pasitenkinimu pažymi, kad visi generaliniai direktoriai galėjo be išlygų pateikti patikinimo pareiškimą dėl savo tarnybų 2010 m. įgyvendinto biudžeto; supranta, kad veiklos ataskaitos yra vidaus valdymo priemonė, kurios pagrindinis tikslas – Generaliniam sekretoriui pateikti aiškią administracijos darbo, ypač visų trūkumų, apžvalgą;

      Rizikos valdymo vadovas

               36.

               su pasitenkinimu pažymi, kad 2010 m. birželio 1 d. darbą pradėjo rizikos valdymo vadovas, kuris tiesiogiai atskaitingas Generaliniam sekretoriui; palankiai vertina tai, kad 2011 m. gruodžio 16 d. paskelbtos rizikos valdymo gairės, ir pakartoja savo prašymą, kad atsakingam komitetui būtų pateikta rizikos valdymo vadovo 2010 m. veiklos ataskaita ir jis būtų informuojamas apie Parlamento naujos rizikos valdymo politikos įgyvendinimo raidą;

               37.

               prašo, kad atsakingas komitetas iki 2012 m. rugsėjo mėn. pabaigos būtų informuotas apie metodus ir veiksmus, kurių imtasi siekiant nustatyti ir valdyti svarbias pareigybes;

      Vadovybės generalinis direktoratas (Vadovybės GD)

      Saugumas

               38.

               pažymi, kad nuo 2009 iki 2010 m. saugumui skirtas biudžetas buvo šiek tiek sumažintas nuo 45 980 000 EUR iki 45 590 000 EUR; palankiai vertina tolesnę 2011 m. biudžeto išlaidų (galutiniai asignavimai: 42 830 000 EUR) mažinimo, palyginti su 2010 m., tendenciją ir tai, kad 2011 m. liepos mėn. Biuras patvirtino bendrojo saugumo koncepciją, kurioje numatyta moderniau ir veiksmingiau užtikrinti Parlamento saugumą;

               39.

               pakartoja savo prašymą Generaliniam sekretoriui, kad būtų nustatyta, jog EP nariai, įeidami į Parlamento patalpas ar iš jų išeidami, privalo rodyti savo tarnybinius leidimus; siūlo, kad EP narių tarnybiniai leidimai būtų kontroliuojami taip pat ir elektroniniu būdu;

               40.

               pakartoja, kad Parlamento patalpų ir prie pat jų esančios teritorijos saugumui turėtų būti skiriamas didžiausias prioritetas; prašo, kad automobilių stovėjimo aikštelių saugumo tobulinimas būtų įtrauktas kaip šio darbo dalis ir kad būtų kontroliuojama prieiga prie tų pastatų dalių, kuriose Parlamente yra EP narių biurai;

               41.

               atkreipia dėmesį į faktą, kad vagystės įvyko EP narių kabinetuose, nors šie kabinetai buvo užrakinti, ir tai įrodo, kad kabinetų saugumo lygis nepakankamas; ragina generalinį direktorių imtis skubių priemonių siekiant pagerinti esamą padėtį;

               42.

               yra susirūpinęs dėl nepakankamo saugumo lygio Parlamento transporto priemonių stovėjimo aikštelėse; pažymi, kad keli automobiliai buvo tyčia apgadinti transporto priemonių stovėjimo aikštelėje Briuselyje; ragina Biurą imtis reikiamų veiksmų padėčiai gerinti;

               43.

               pakartoja savo prašymą Generaliniam sekretoriui iki 2012 m. birželio 30 d. pateikti pasiūlymų dėl veiksmingesnės, saugios ir atsparios sukčiavimui pasirašymo sistemos (įskaitant laiko, kada galima užsiregistruoti, patikrinimą) ir ypač dėl galimos būsimos elektroninės pasirašymo sistemos Parlamento nariams, kuri būtų taikoma pasirašant dokumentus (pvz., pakeitimus) ir elektroniniu parašu patvirtinant savo dalyvavimą, nors ir supranta, kad išlaidų ar sutaupytų lėšų aspektu galima tikėtis labai mažo poveikio;

               44.

               su pasitenkinimu pažymi, kad priėmus Biuro 2010 m. liepos 5 d. sprendimą užbaigtas akreditavimo paslaugų perėmimas; tikisi, kad taikant naują akreditavimo sistemą paslaugos bus teikiamos geriau ir veiksmingiau; mano, kad Parlamento apsaugą būtina gerinti ir modernizuoti ir šiuo tikslu tinkamai specializuoti, visų pirma naudojantis specialiomis atrankos ir įdarbinimo procedūromis ir toliau užtikrinant būtiną dirbančių darbuotojų mokymą darbo vietoje ir kvalifikacijos kėlimo kursus; susidomėjęs laukia bendrojo saugumo koncepcijos plėtotės, ypač suskirstymo į atskiras zonas, dėl kurios turėtų iš esmės pagerėti padėtis, ypač susijusi su EP narių biurų saugumo problemomis;

      Pertvarkymas

               45.

               pažymi, kad 2010 m. atliktas esminis Vadovybės generalinio direktorato pertvarkymas; palankiai vertina finansinių funkcijų, viešųjų pirkimų ir saugumo užtikrinimo planavimo ir valdymo centralizavimą 2010 m. kovo mėn. įsteigtame Išteklių direktorate;

      Vidaus politikos generalinis direktoratas (Vidaus politikos GD) ir Išorės politikos generalinis direktoratas (Išorės politikos GD)

               46.

               primena politinę delegacijų svarbą Parlamentui vykdant veiklą Sąjungos viduje ir už jos ribų; vis dėlto pažymi, kad, regis, įvairių delegacijų, ypač veikiančių už Sąjungos ribų, dienos išlaidos vienam nariui labai skiriasi (nuo 1 400 iki 5 300 EUR); ragina Biurą bendradarbiaujant su visais atitinkamais generaliniais direktoratais parengti ekonomiškesnės ir vienodesnės išlaidų delegacijų vizitams struktūros principus, ypač atsižvelgiant į vizitų politinę svarbą ir trukmę, taip pat į optimalų Parlamento narių bei darbuotojų santykį; ragina parengti IT biudžeto konsolidavimo sistemą, pagal kurią būtų suteikiama išsami informacija apie kiekvienos delegacijos biudžetą ir pagerėtų išlaidų valdymas; ragina ateityje, kai delegacijos keliauja, pateikti išsamią visų keliavusių asmenų išlaidų ataskaitą;

      Komunikacijos generalinis direktoratas (Komunikacijos GD)

               47.

               yra susirūpinęs, kad 3242 („Dalyvavimas viešuose renginiuose ir jų leidinių bei informacijos išlaidos“) biudžeto eilutė nėra pakankamai skaidri, išskyrus išlaidas, numatytas Teisėkūros observatorijai; mano, kad būtent išlaidos, numatytos pagal 3242/01 papunktį, turėtų būti detalizuotos siekiant būsimais ataskaitiniais metais užtikrinti daugiau skaidrumo;

      Lankytojų centras (Parlamentariumas)

               48.

               pažymi, kad į 3243 punktą „Lankytojų centras“ įrašyti įsipareigojimai labai padidėjo (+ 227 %), neatsižvelgiant į nepakankamą asignavimų panaudojimą 2009 m., ir siekė 12 725 985 EUR; atkreipia dėmesį į dideles problemas, susijusias su pagalbinių lubų konstrukcijos elementų saugumu, dėl kurių projektas buvo atidėtas 2010 m. ir administracija privalėjo panaikinti 1 000 000 EUR asignavimų, kurie buvo savaime perkelti iš 2009 m. į 2010 m.; pabrėžia, kad bendrosios nustatytos išlaidos sudaro 20 530 000 EUR, t. y. 15,3 % didesnės, palyginti su 2007 m.; prašo taikyti apsaugos priemones, kad kitų daug milijonų eurų vertės planų atvejais nebūtų panašaus padidėjimo;

               49.

               džiaugiasi, kad 2011 m. spalio 14 d. atidarytas Lankytojų centras (iš pradžių planuota atidaryti 2009 m., vykstant Europos Parlamento rinkimams); vis dėlto apgailestauja dėl didelio šio projekto vėlavimo ir viršytų išlaidų; ragina persvarstyti Lankytojų centro veiklą, vos tik jo veiklos laikotarpis sudarys 12 mėnesių, siekiant įvertinti visuomenės reakciją, centro privalumus/trūkumus ir jo sąnaudas/naudą ir užtikrinti, kad centras būtų ekonomiškai naudingas;

      Europos istorijos namai

               50.

               pažymi, kad Biuras 2010 m. liepos 5 d. patvirtino atnaujintą Parlamento komunikacijos strategiją, apimančią Europos istorijos namų projektą, ir kad 2010 m. rugsėjo mėn. tarptautinė komisija įvertino šį projektą; taip pat pažymi, kad šis projektas nebuvo finansuojamas lėšomis, numatytomis pagal 106 biudžeto skyrių „Rezervas rengiamiems prioritetiniams projektams“, nes visi šio skyriaus asignavimai (5 000 000 EUR) buvo perkelti į 210 straipsnį „Duomenų apdorojimas ir telekomunikacijos“; reikalauja, kad būtų paskelbtas visas finansinis projekto poveikis, ypač atsižvelgiant į sunkumus, kurių kilo dėl požeminės Malbeko (angl. Maalbeek) upės, tekančios po pastato pamatais; pakartoja, jog tikisi, kad bus griežtai laikomasi į veiklos planą įtraukto išlaidų plano;

               51.

               apgailestauja, kad Biuro ir kitų įstaigų priimti sprendimai dėl Europos istorijos namų nebuvo pagrįsti išsamia galutinių išlaidų, kurios reikalingos kuriant visapusiškai veikiantį projektą, sąmata; rekomenduoja Biurui ir kvestoriams ateityje nepatvirtinti jokio projekto ar iniciatyvos, jei nepateikta atitinkama bendra tiesioginių ir netiesioginių sąnaudų finansinė sąmata;

      Lankytojų grupės

               52.

               pripažįsta lankytojų priėmimo sistemos svarbą didinant informuotumą apie Parlamentą ir jo teisėkūros veiklą; atkreipia dėmesį į pastaruosius lankytojų grupių apmokėjimo sistemos pokyčius, įgyvendintus nuo 2010 m., ir ragina įvertinti naują mokėjimo sistemą ir išlaidų kompensavimo sistemą tam, kad būtų parodytas išlaidų kitimas ir mastas, kokiu mokėjimai atspindi iš tiesų grupių patirtas išlaidas; siūlo Audito Rūmams imtis tolesnių priemonių ir laukia vidaus auditoriaus pastabų apie naujos sistemos įgyvendinimą;

               53.

               ragina Parlamento administraciją pateikti Parlamentui ataskaitą apie bendrą patirtį, susijusią su iš dalies pakeistomis taisyklėmis, reglamentuojančiomis oficialių lankytojų grupių dydį, ir ypač apie šių taisyklių poveikį organizacijai ir pajėgumų panaudojimui;

               54.

               dėl akivaizdžių saugumo priežasčių, taip pat turėdamas mintyje Parlamento įvaizdį, išreiškia susirūpinimą dėl fakto, kad institucija lankytojų grupių vadovams išmoka dideles sumas grynaisiais pinigais;

      Internetinės televizijos kanalas (Web TV)

               55.

               apgailestauja, kad televizija Europarl dėl labai mažo tiesioginių žiūrovų skaičiaus (14) (neįskaitant žiūrovų, kurie pritraukiami sudarius partnerystės susitarimus su regioninėmis televizijomis) negali būti laikoma sėkmingu projektu, nepaisant 2010 m. skirto didelio finansavimo, kuris siekė 9 000 000 EUR (3246 punktas); palankiai vertina pastangas 2011 m. ir vėlesniais metais 14 % sumažinti biudžetą (iki 8 000 000 EUR); vis dėlto apgailestaudamas pripažįsta, kad negalima pagrįsti tolesnių subsidijų, ir ragina Generalinį sekretorių Parlamento kompetentingam komitetui pateikti pasiūlymą dėl televizijos veiklos nutraukimo;

      Premijos

               56.

               pažymi, kad su LUX premija susijusios išlaidos 2010 m. sudarė 380 666,18 EUR; yra susirūpinęs, kad 2011 m. išlaidos padidėjo iki 573 722,08 EUR (daugiau negu 50 %), ir tikisi, kad nuo 2012 m. ši tendencija iš esmės pasikeis; ypač reikalauja, kad toliau išvardyta veikla būtų apribota, siekiant sumažinti išlaidas:

                           —

                           daug kainuojanti vidinė reklama Parlamento pastatuose,

                           —

                           reklamavimo veikla tarptautiniuose kino festivaliuose,

                           —

                           didelės išlaidos, susijusios su „mini-LUX“ renginių valstybėse narėse sąnaudomis;

               57.

               Atkreipia dėmesį į išlaidas premijoms 2009–2011 m. laikotarpiu:

                           (EUR)

                           2009 m.

                           2010 m.

                           2011 m.

                           Žurnalistikos premija

                           105 000

                           118 059

                           154 205

                           Sacharovo premija

                           300 000

                           654 542

                           652 348

                           Karolio Didžiojo jaunimo premija

                           24 000

                           34 000

                           35 000

                           LUX premija

                           320 000

                           380 666

                           573 722

                           Iš viso:

                           749 000

                           1 187 267

                           1 415 275

               58.

               mano, kad dėl išlaidų premijoms 89 % padidėjimo 2009–2011 m. laikotarpiu buvo naudotos lėšos, kurios buvo galima geriau panaudotos kitu tikslu; ragina ateityje išlaidas premijoms sumažinti iki 2009 m. lygio;

               59.

               pažymi, kad su Žurnalistikos premija susijusios išlaidos 2010 m. sudarė 118 059 EUR, t. y. padidėjo 18 %, palyginti su 2009 m.; yra susirūpinęs, kad 2011 m. išlaidos padidėjo daugiau negu ketvirtadaliu, ir reikalauja, kad šiuo metu, kai baigtas premijos teikimas, prieš imantis bet kokių iniciatyvų šioje ryšių su spauda ar bet kurioje kitoje srityje, būtų atlikta išsami sąnaudų ir naudos analizė;

               60.

               nemano, kad premijų teikimas turi būti pagrindinė Parlamento veikla, ir reikalauja, kad prieš rengiant naujų premijų iniciatyvas būtų atlikta sąnaudų ir naudos analizė, siekiant atsižvelgti į toliau blogėjančią finansinę ir ekonominę padėtį visose valstybėse narėse;

      Informacijos biurai/Europos namai

               61.

               atkreipia dėmesį į tai, kad 2010 m. GD įsteigtas Išteklių direktoratas siekiant, be kita ko, centralizuotai koordinuoti viešuosius pirkimus ir sudaryti sąlygas, kad decentralizuotus informacijos biurus mažiau paveiktų pagrindinių darbuotojų perkėlimo iš svarbių postų praktika;

               62.

               atkreipia dėmesį į tai, kad 978 komandiruočių iš 32 Parlamento informacijos biurų į Briuselį ir Strasbūrą išlaidos iš viso sudarė 944 330 EUR (išlaidos vienai komandiruotei į Briuselį sudarė vidutiniškai 701 EUR ir vienai komandiruotei į Strasbūrą – vidutiniškai 1 064 EUR); pažymi, kad išlaidos komandiruotei iš Liuksemburgo į Briuselį sudaro vidutiniškai 250 EUR, o komandiruotei iš Liuksemburgo į Strasbūrą – vidutiniškai 630 EUR; reikalauja, kad ateityje būtų nurodomos vidutiniškos išlaidos vienai komandiruotei (atsakymų į klausimyną p. 68);

      Ryšių biuras Vašingtone

               63.

               atkreipia dėmesį į 2010 m. balandžio mėn. EP ryšių biuro (angl. EPLO) Vašingtone atidarymą ir į 2010 m. spalio mėn. sukurtą sistemą, kurią taikant keturi pareigūnai siunčiami į komandiruotę vieneriems metams; pažymi, kad nors atidarius biurą Vašingtone nesukurta jokių naujų postų, tačiau turėta kitų išlaidų; norėtų gauti informaciją apie minėtų išlaidų lygį 2011 ir 2012 m.; ragina jo struktūros, veiklos ir sąnaudų apžvalgą pateikti Biurui ir šios apžvalgos kopijas pateikti atitinkamiems kompetentingiems komitetams;

      Personalo generalinis direktoratas (Personalo GD)

               64.

               palankiai vertina tai, kad GD, perduodamas kai kurias funkcijas (pvz., lopšelių valdymą) vykdyti trečiosioms šalims ir dažniau naudodamas informacines technologijas tvarkant asmens bylas, pagerino veiklą; džiaugiasi, kad įdiegta IT taikomoji programa „Streamline“;

               65.

               atkreipia dėmesį į 2009 m. gruodžio mėn. Tarybos sprendimo leisti tik 1,85 % metinį atlyginimo koregavimą vietoj Komisijos nurodyto ir pasiūlyto 3,7 % koregavimo poveikį, dėl kurio susidarė neįvykdytų įsipareigojimų (beveik 6 000 000 EUR arba 1,4 %) pagal 1200 punktą „Darbo užmokestis ir išmokos“;

               66.

               pažymi, kad Parlamento bendrame personalo plane numatyta 6 285 etatų: 5 348 (arba 85,1 %) Parlamento sekretoriate ir 937 (arba 14,9 %) frakcijose, t. y. 2009 m. 3,35 % daugiau, negu 2010 m. (+ 204 etatai), ir šio padidėjimo priežastis iš esmės yra didesnė Parlamento atsakomybė 2009 m. gruodžio 1 d. įsigaliojus Lisabonos sutarčiai;

               67.

               atkreipia dėmesį į Biuro 2009 m. patvirtintus sekretoriato struktūros pokyčius, įgyvendintus 2010 m. pradžioje, rengiantis naujai Parlamento kadencijai ir visų pirma siekiant gerinti paslaugų teikimą Parlamento nariams; atkreipia dėmesį į tai, kad įgyvendinant šiuos pokyčius pertvarkyti Vadovybės, Personalo bei Infrastruktūros ir logistikos generaliniai direktoratai ir sukurtas išteklių direktoratas Vadovybės, Vidaus politikos, Išorės politikos ir Komunikacijos generaliniuose direktoratuose, t. y. keturiuose generaliniuose direktoratuose, kurie atlieka svarbią politinę funkciją;

               68.

               pažymi, kad 2010 m. gruodžio 31 d. dauguma sekretoriato darbuotojų (58,4 %) ir administratorių pareigų grupės darbuotojų (51,7 %) buvo moterys; palankiai vertina tai, kad 2010 m. aukščiausio ir vidutinio lygio vadovų lygmenyje padaugėjo skaičius moterų, einančių generalinių direktorių pareigas (iki 36,4 %, t. y. 4 iš 11) ir moterų, einančių skyrių vadovų pareigas (iki 26,2 %);

               69.

               atkreipia dėmesį į sunkumus, kurių kyla įdarbinant pareigūnus ar tarnautojus iš kai kurių valstybių narių, pvz., Vokietijos, Jungtinės Karalystės, Austrijos arba Nyderlandų, kurių dalis Parlamento sekretoriate yra kur kas mažesnė negu atitinkamos šalies demografinė svarba Sąjungoje (15), ir pažymi, kad darbuotojų, turinčių Belgijos (13,6 %) arba Liuksemburgo (2,3 %) pilietybę, dalis yra palyginti didelė, šito priežastis – Parlamento darbo vietos; prašo Biuro persvarstyti įdarbinimo procedūras ir reikalavimus siekiant nustatyti, kokių sunkumų galėtų dėl jų galėtų kilti įdarbinant darbuotojus iš minėtų valstybių narių;

      Komandiruotės į tris darbo vietas / Komandiruočių išlaidos

               70.

               pažymi, kad 2010 m. darbuotojai vyko į 33 200 komandiruočių (oficialios kelionės), iš viso tai sudaro 98 629 komandiruočių dienas, daugeliu atvejų buvo keliaujama iš vienos į kitą iš trijų Parlamento darbo vietų; pakartoja, kad reikia vengti nebūtinų komandiruočių tarp trijų darbo vietų ir su jomis susijusių išlaidų ir reikalauti sistemingesnių ir dokumentais pagrįstų pagrindimų bei užtikrinti geresnę priežiūrą; prašo, kad atliekant biudžeto įvykdymo patvirtinimo procedūrą Generalinis sekretorius pateiktų ataskaitą apie lėšas, kurios buvo sutaupytos toliau racionalizuojant komandiruočių rengimą, ir apie tolesnes iniciatyvas, kurių imtasi arba kurios rengiamos siekiant sumažinti komandiruočių skaičių; toliau mano, kad apskritai komitetų posėdžiai neturėtų vykti Strasbūre, išskyrus tuos komitetus, kurių darbotvarkė tiesiogiai susijusi su tos savaitės sesijos darbotvarkėje numatytais pranešimais arba diskusijomis; ragina Audito Rūmus toliau analizuoti esamas komandiruočių procedūras ir pateikti rekomendacijas siekiant pagerinti jų efektyvumą; prašo Generalinio sekretoriaus ypač persvarstyti postus, esančius ne Briuselyje, visų pirma, susijusius su darbuotojais, kurie nuolat važiuoja į komandiruotes į Briuselį, siekiant nustatyti, ar nereikėtų šių darbuotojų perkelti; mano, kad galbūt reikia persvarstyti susitarimą su Liuksemburgo valdžia, pagal kurį nustatytas Parlamento personalo, dirbančio Liuksemburge, skaičius neatsižvelgiant į jokius atsirandančius Parlamento poreikius;

      Parlamento narių ir Parlamento narių padėjėjų statutai

               71.

               su pasitenkinimu pažymi, kad perėjimas prie šios naujos įdarbinimo sistemos iš esmės neturėjo poveikio biudžetui, nes apie 15 darbuotojų administruoja maždaug 1 400 padėjėjų įdarbinimą, ir tikisi gauti ataskaitą apie šios naujos įdarbinimo sistemos įgyvendinimą, visas su ja susijusias tiesiogines ir netiesiogines sąnaudas, įskaitant Komisijos išmokėtas bedarbio pašalpas;

               72.

               pažymi, kad dar nepašalinti Audito Rūmų nustatyti padėjėjų komandiruočių, į kurias jie vyko nuosavais automobiliais, išlaidų dokumentacijos ir jų atsekamumo trūkumai; ragina Parlamento administraciją kuo greičiau surasti skaidrų ir ženklų šio klausimo sprendimą;

      Infrastruktūros ir logistikos generalinis direktoratas (Infrastruktūros ir logistikos GD)

      Pastatai/Nekilnojamojo turto politika

               73.

               atkreipia dėmesį į 2010 m. kovo 24 d. Biuro patvirtintą vidutinės trukmės ir ilgalaikę nekilnojamojo turto politiką (strategiją dėl pastatų) ir jos pagrindinius kriterijus:

                           i)

                           pirmenybės teikimas pirkimui, o ne nuomai, laikantis Audito Rūmų rekomendacijų;

                           ii)

                           greitas išlaidų apmokėjimas, susijęs su nekilnojamojo turto politika (t. y. kuo skubesnis paskolų apmokėjimas);

                           iii)

                           geografinis pastatų sutelkimas trijose darbo vietose;

                           iv)

                           ypatingas dėmesys pastatų priežiūrai ir atnaujinimui;

                           v)

                           kuo didesnis Parlamento integravimas į miesto aplinką;

                           vi)

                           kuo geresnių galimybių patekti į Parlamentą neįgaliesiems sudarymas ir aukščiausių asmens saugumo, sveikatos ir gerovės standartų įgyvendinimas;

                           vii)

                           kiek įmanoma didesnio Parlamento ekologiškumo užtikrinimas;

               74.

               pabrėžia, kad Europos Vadovų Taryba, pagrįstai reikalaudama iš Parlamento taupumo, ir toliau nesuteikia Parlamentui galimybės labai sutaupyti, jei būtų liautasi rengti posėdžius Strasbūre;

               75.

               pažymi, kad pastatų visose trijose darbo vietose priežiūros, tvarkymo, eksploatavimo ir valymo išlaidos padidėjo nuo 33 700 000 EUR 2009 m. iki 38 700 000 EUR 2010 m. ir kad prognozuojamas tolesnis išlaidų didėjimas 2011–2013 m. laikotarpiu, išskyrus nedidelį išlaidų sumažėjimą Liuksemburge 2013 m.; taip pat atkreipia dėmesį į energijos suvartojimo ir komunalinių paslaugų išlaidas, kurios tuo pačiu laikotarpiu didėjo ne taip pastebimai, bet nuolatos;

               76.

               atkreipia dėmesį į 2010 m. labai sumažėjusias nuomos įmokas (5 700 000 EUR palyginus su 58 600 000 EUR 2008 m. – tai buvo didžiausia suma pastaraisiais metais), pažymi mažesnius išlaidų pastatų nuomai svyravimus (25 300 000 EUR 2010 m., palyginti su didele 31 200 000 EUR suma 2006 m. ir maža 19 900 000 EUR suma 2007 m.), taip pat atkreipia dėmesį į skirtingas už pastatus sumokėtas sumas, kurių didžiausia buvo 165 900 000 EUR 2006 m., 2009 m. nebuvo jokių išlaidų, o 2010 m. suma sudarė 20 200 000 EUR;

               77.

               su pasitenkinimu pažymi, kad remiantis atsakymais į biudžeto įvykdymo patvirtinimo klausimyną, iš apskaičiavimų galima spręsti, kad, jei institucija būtų nuomojusi visus savo pastatus, 2010 m. biudžete būtų turėjusi numatyti papildomas 163 000 000 EUR išlaidas, kurios būtų sudarę 10 % viso institucijos biudžeto; taigi pritaria šiai pastatų pirkimo politikai, kurią jau keleri metai primygtinai rekomenduoja Audito Rūmai, naujausia rekomendacija pateikta Specialiojoje ataskaitoje Nr. 2/2007 dėl institucijų išlaidų pastatams;

               78.

               pažymi, kad 2010 m. asbesto šalinimo iš trijų pastatų Strasbūre darbų didelę dalį išlaidų, kurios sudarė 2 464 701 EUR, kompensavo Strasbūro miestas ir sumokėjo 2 015 000 EUR;

               79.

               pažymi, kad 2010 m. sausio 27 d. Belgijos valstybė padengė 85 987 000 EUR Parlamento išlaidų, susijusių su sklypų Willy Brandt ir József Antall pastatams parengimu ir su stogo virš geležinkelio stoties „Brussels-Luxembourg“ statyba; pabrėžia, kad ši suma pagal Finansinį reglamentą į sąskaitas įtraukta kaip asignuotosios įplaukos ir panaudota nekilnojamojo turto projektams finansuoti;

               80.

               atkreipia dėmesį į REMARD pastato Briuselyje pirkimą (11 000 000 EUR) ir sprendimą įsigyti Europos namus Sofijoje (9 240 000 EUR); apgailestauja, kad dėl ribotos rinkos priežiūros, atnaujinimo ir pirkimo išlaidos yra nepagrįstai didelės ir sudėtinga užtikrinti derybų konfidencialumą; mano, jog taikant persvarstytame Finansiniame reglamente siūlomą reikalavimą, kad institucijos skelbtų savo pastatų planus daugelį metų į priekį, išlaidos institucijoms ir mokesčių mokėtojams būtų nedidelės;

               81.

               pažymi, kad persvarstytame Finansiniame reglamente numatytas leidimas tiesiogiai finansuoti pastatus turėtų teigiamą poveikį, nes tai Parlamentui sudarytų galimybę naudotis paskolomis nesikreipiant į trečiąsias šalis, taigi būtų sumažintos išlaidos ir tuo pat metu padidėtų skaidrumas; pabrėžia, kad taip jau daroma KAD pastato Liuksemburge finansavimo atveju, kai buvo susitarta dėl partnerystės su Europos investicijų banku, kuris suteikia 50 % lėšų;

               82.

               atsižvelgdamas į tai, reikalauja pateikti išsamią jau turėtų išlaidų, susijusių su Konrado Adenauerio (KAD) pastatu Liuksemburge, finansinę ataskaitą, taip pat planuojamų išlaidų per kitus 20 metų ataskaitą, taip pat primygtinai reikalauja, kad būtų paskelbtos išsamios tikėtinos visos statybos išlaidos, tikėtinos eksploatacijos išlaidos ir kitos išlaidos, kurios bus patirtos dėl šio pastato statybos ir eksploatacijos;

               83.

               džiaugiasi Generalinio sekretoriaus patikinimu, kad daugiau neskiriama biurų lobistams arba fondams, tačiau pažymi, kad iki 2011 m. gruodžio 31 d.„Pegasus“ fondas ir „Kangaroo Group“ organizacija vis dar naudojosi biurais Parlamento patalpose;

               84.

               apgailestauja, kad 2010 m. biurų patalpomis naudojosi akredituotos lobistų organizacijos, taigi šioms organizacijoms buvo sudarytos lengvatinės sąlygos Sąjungos mokesčių mokėtojų išteklių sąskaita;

      Viešojo maitinimo galimybės

               85.

               pakartoja savo raginimą surasti įvairesnių maitinimo galimybių Parlamento pastatuose ir, kai baigsis dabartinės sutarties galiojimo laikotarpis, liautis teikti monopoliją vienam maitinimo paslaugų teikėjui;

      Vertimo raštu generalinis direktoratas (Vertimo raštu GD) ir Vertimo žodžiu ir konferencijų generalinis direktoratas (Vertimo žodžiu ir konferencijų GD)

               86.

               pažymi, kad 2010 m. iš viso buvo išversta 1 721 191 puslapių (iš jų 1 033 176 arba 60 % – pačioje institucijoje), ir palankiai vertina tai, kad Vertimo raštu GD laiku parengė visus balsavimui reikalingus dokumentus ir 90 % visų vertimų buvo pateikti iki nustatytų terminų, nepaisant to, kad 65 % prašymų dėl vertimo buvo pateikti per vėlai (t. y. nesilaikant dešimties darbo dienų laikotarpio, nustatyto daugiakalbystės kodekse);

               87.

               su pasitenkinimu pažymi, kad Vertimo raštu GD produktyvumas didėja ir veiksmingiau panaudojamas biudžetas kartu užtikrinant, kad būtų išlaikoma daugiakalbystė; šiomis aplinkybėmis pabrėžia, kad vidaus produktyvumas padidėjo nuo 1 500 iki 1 800 puslapių per metus; džiaugtųsi, jei būtų paskelbti visų kalbos skyrių produktyvumo duomenys;

               88.

               vis dėlto pabrėžia, kad po to, kai 2008–2009 m. laikotarpiu Daugiakalbystės elgesio kodekso laikymosi atvejų padaugėjo daugiau kaip 10 %, 2009–2010 m. laikotarpiu laikymosi rodiklis sumažėjo (16); ragina komitetus, delegacijas ir frakcijas griežtai laikytis terminų, nustatytų šiame elgesio kodekse;

               89.

               palankiai vertina naują vertimo žodžiu ad personam paslaugą, kurią Parlamento nariams siūlo Vertimo žodžiu ir konferencijų GD ir kuri teikiama po 2010 m. pradėto bandomojo projekto;

      Finansų generalinis direktoratas (Finansų GD)

               90.

               su pasitenkinimu pažymi, kad sutrumpėjo sąskaitų faktūrų apmokėjimo laikotarpis vidutiniškai iki 21 dienos 2010 m.;

      Transporto išlaidos

               91.

               pažymi, kad 2010 m. Parlamento narių ir darbuotojų kelionės išlaidos sudarė 107 000 000 EUR (17) (arba 6,6 % visų galutinių asignavimų) ir kad šiuo metu siekiama jas sumažinti iki 5 %; mano, kad reikėtų apsvarstyti galimą tolesnį išlaidų mažinimą panaudojant sukauptas oro mylias; prašo, kad 300 straipsnio analizė būtų pateikta kaip pastaba prie ataskaitos dėl vidutinių kelionės sąnaudų vienam pareigūnui, keliaujančiam tokiais šešiais maršrutais: Briuselis – Liuksemburgas; Liuksemburgas – Briuselis; Liuksemburgas – Strasbūras; Strasbūras – Liuksemburgas; Briuselis – Strasbūras; Strasbūras – Briuselis;

      Kelionių agentūra

               92.

               pažymi, kad galutiniai asignavimai kelionių agentūrai 2010 m. sudarė 1 438 000 EUR ir įsipareigojimų lygis buvo aukštas (94 %); taip pat pažymi, kad kelionių agentūra susidera dėl kainų su oro transporto bendrovėmis, tai reiškia, kad už geriausią paslaugą mokama vidutinė kaina; vis dėlto pabrėžia, jog tai nereiškia, kad konkrečią kelionės dieną neįmanoma gauti paslaugos už geresnę kainą, užsakant paslaugą tiesiogiai per kelionių organizatorius; ragina užsakyti nepriklausomą tyrimą siekiant atlikti kelionių agentūros, jos struktūros ir veiklos įvertinimą; ragina esamos kelionių agentūros rangovą labiau stengtis užtikrinti, kad EP nariams ir personalui visada būtų siūlomos pigiausios pasirinktys; be to, ragina atitinkamą direktoratą stebėti kelionių agentūros teikiamų paslaugų lygius;

               93.

               apgailestauja, kad kai kuriais atvejais kelionių agentūra nesiūlo geriausios kainos, palyginti su kitomis internetu ar tiesiogiai paslaugas teikiančiomis kelionių agentūromis; prašo, kad Finansų GD parengtų tinkamą kontrolės mechanizmą, kurį taikant būtų užtikrinamas geriausias kokybės ir kainos santykis;

               94.

               mano, kad siekiant nustatyti geriausią konkretaus skrydžio kainą, būtina nurodyti palyginamąją skrydžio kainą;

               95.

               mano, kad Parlamentas turėtų liautis sudarinėti monopolistines sutartis, kai tik galima, ir mano, kad naudojantis daugiau kaip vienos kelionių agentūros paslaugomis būtų galima EP nariams ir personalui užtikrinti mažesnes išlaidas ir geresnį aptarnavimą;

      Kaupiamieji perkėlimai

               96.

               palankiai vertina tai, kad 2010 finansinių metų pabaigoje nebuvo taikyta kaupiamųjų perkėlimų procedūra, kaip Parlamento Biudžeto kontrolės komitetas buvo prašęs per pastaruosius metus, taigi buvo išvengta didelio skirtumo tarp planuoto metų biudžeto ir jo įvykdymo, kaip būdavo ankstesniais metais, ir mano, kad visos Sąjungos institucijos ateinančiais metais galėtų sudaryti geresnes sąlygas tikrinimui ir biudžeto įvykdymo patvirtinimui, jei biudžeto sudarymo procedūros metu skaidriai planuotų pastatų išlaidas;

      Pensijų fondai

               97.

               pažymi, kad nors 2010 m. savanoriško pensijų kaupimo fondo turto vertė padidėjo 13,3 %, nes investicijų rinkos palaipsniui atsigavo po 2008 m. visuotinės finansų krizės, 2010 m. gruodžio 31 d. savanoriško pensijų fondo deficitas buvo 178 960 000 EUR, dėl to rūpinamasi dėl galimo fondo įsipareigojimų nevykdymo; primena, kad Parlamentas užtikrina teisę į mokamą pensiją visiems ankstesniems ir kai kuriems dabartiniams šio savanoriško pensijų kaupimo fondo nariams tuo atveju, kai šis fondas negali ir jei negalėtų vykdyti savo įsipareigojimų; norėtų gauti informaciją apie tai, kaip ir pagal kurią biudžeto eilutę Parlamentas vykdys savo įsipareigojimus tokiu atveju;

               98.

               pripažįsta, kad du trečdalius įmokų į šį fondą tiesiogiai sumoka Parlamentas, o ne atskiri nariai; primena fondo nariams, kad jų įmokos yra savanoriškos, ir primygtinai reikalauja, kad Parlamentas nemokėtų jokių kitų papildomų finansinių įnašų siekiant, kad fondas galėtų vykdyti mokėjimų įsipareigojimus, ar siekiant sumažinti fondo deficitą, kuris galbūt nebuvo pakankamai apibrėžtas iš pat pradžių;

               99.

               taip pat pažymi, kad įsipareigojimai, prisiimti taikant Parlamento narių išlaidų kompensavimo ir išmokų mokėjimo taisykles ir susiję su pensijomis likusiam gyvam sutuoktiniui ir su invalidumo pensijomis (II priedas), sudaro 28 950 000 EUR; pabrėžia, kad 195 640 000 EUR suma panaudota padengti išlaidoms tais atvejais (dažniausiai susijusiais su EP nariais iš Italijos ir Prancūzijos), kai skyrėsi nacionalinės ir Europos Parlamento taisyklės dėl pensijų (III priedas), ir 152 210 000 EUR suma, susijusi su naujai nustatyta statutine schema (šis skaičius kasmet didės); atkreipia dėmesį į tai, kad neskirta jokių lėšų šioms išlaidoms padengti;

      Naujovių ir technologinės pagalbos generalinis direktoratas (Naujovių ir technologinės pagalbos GD)

               100.

               atkreipia dėmesį į 2009 m. liepos 17 d. ir 2010 m. spalio 18 d. Biuro sprendimus Parlamente išplėsti zonas, kuriose prieinamas bevielis tinklas (angl. Wi-Fi), kad jos apimtų posėdžių salę, komitetų patalpas, EP narių biurus ir viešąsias patalpas ir Briuselyje, ir Strasbūre (1-asis projekto etapas: 7 878 000 EUR); prašo Naujovių ir technologinės pagalbos GD sudaryti galimybę atskiriems EP nariams prašyti, kad ateityje jiems nebūtų siunčiami popieriniai dokumentai, skirti komiteto posėdžiams, kai naudojamasi e. komiteto paslauga; mano, kad tai galėtų paspartinti šio sėkmingą šio projekto įgyvendinimą;

               101.

               palankiai vertina EP interneto svetainės naują grafinį apipavidalinimą, kuris vykdomas priėmus Biuro 2010 m. lapkričio 22 d. sprendimą „Būsimojo Europos Parlamento pristatymo internete strategija. EP interneto svetainės atnaujinimas“; ragina gerinti interneto svetainės paramą, ypač atliekant reguliarius patikrinimus;

               102.

               džiaugiasi, kad 2010 m. pradėta naudoti AT4AM sistema, pagal kurią EP nariams lengviau iš dalies keisti siūlomus teisėkūros ir su teisėkūra nesusijusius dokumentus;

               103.

               su pasitenkinimu atkreipia dėmesį į nuo 2010 m. toliau atliekamus patobulinimus informacinių technologijų sektoriuje, dėl kurių: padidėjo gebėjimai pagrindinius aspektus valdyti institucijos viduje, vyksta veiklos perėmimas, sukurti pagrindiniai bendro valdymo organai (IRT inovacijų strategijos komitetas ir IRT inovacijų valdymo komitetas), nustatytos IT planavimo funkcijos ir ataskaitų teikimo apie IT vystymo projektų statusą sistema ir rengiama skaidraus trumpalaikio planavimo metodika; džiaugiasi tuo, kad šis generalinis direktoratas plačiai taiko darbo rodiklius; išreiškia susirūpinimą dėl didėjančios rizikos, susijusios su neteisėta prieiga prie Parlamento informacijos ir ryšių technologijų sistemų ir manipuliavimo jomis, taip pat mano, kad būtina nedelsiant parengti veiksmingą ilgalaikę strategiją siekiant apsaugoti šias sistemas; prašo Generalinio sekretoriaus nuolat informuoti apie priemones, kurių imtasi šiuo tikslu;

               104.

               tikisi visapusiškos ataskaitos, kurioje būtų nurodoma, kaip vystėsi Parlamento nemokamos programinės įrangos projektai, turint mintyje naudojimą ir naudotojus Parlamente, bendravimą su piliečiais ir viešųjų pirkimų veiklą; siūlo ištirti pagal Darbo tvarkos taisyklių 103 straipsnį numatytus Parlamento įsipareigojimus, susijusius su nemokama programine įranga ir atviraisiais standartais;

      Naujovių ir technologinės pagalbos GD viešieji pirkimai

               105.

               ragina Naujovių ir technologinės pagalbos GD geriau parengti viešųjų pirkimų procedūras, ypač pagrindų sutarčių, kurios dažnai yra sudėtingos, atveju ir nustatyti sutartinius įsipareigojimus, susijusius su rezultatais, o ne tiesiog su našumu, taip pat geriau apibrėžti Parlamento poreikius ir tikslus; siūlo, kad pagrindų sutarčių atveju Parlamentas, užuot taikęs nuostatas dėl sankcijų, turėtų siekti gauti kompensaciją iš tiekėjo ar paslaugų teikėjo, kuris nevykdo savo įsipareigojimų, arba pagrasinti, kad nesudarys darbo sutarčių ateityje;

      Nauja balsavimo įranga ir vertimo žodžiu įranga

               106.

               pažymi, kad nauja balsavimo įranga didžiosiose posėdžių salėse kainavo 2 135 623 EUR ir buvo visiškai finansuota iš 2010 m. asignavimų; taip pat pažymi, kad balsavimo įrangos priežiūros ir techninės pagalbos išlaidos 2010 m. sudarė 147 149 EUR;

      Frakcijos (4000 biudžeto punktas)

               107.

               pažymi, kad 2010 m. į 4000 biudžeto punktą įrašyti asignavimai panaudoti, kaip toliau nurodyta:

                           Frakcija

                           2010 m.

                           2009 m. (19)

                           Metiniai asignavimai (18)

                           Nuosavi ištekliai ir perkelti asignavimai

                           Išlaidos

                           Metinių asignavimų panaudojimo rodiklis

                           Į kitą laikotarpį perkeltos sumos

                           Metiniai asignavimai

                           Nuosavi ištekliai ir perkelti asignavimai

                           Išlaidos

                           Metinių asignavimų panaudojimo rodiklis

                           Į kitą laikotarpį perkeltos sumos (2010 m.)

                           PPE (buvusi PPE-DE)

                           19 990

                           2 392

                           20 662

                           103,36 %

                           1 720

                           19 715

                           7 782

                           25 314

                           128,40 %

                           2 182

                           S&D (buvusi PSE)

                           14 011

                           4 629

                           13 359

                           95,35 %

                           5 281

                           14 235

                           6 999

                           16 750

                           117,67 %

                           4 483

                           ALDE

                           6 262

                           2 240

                           6 160

                           98,37 %

                           2 342

                           6 441

                           3 065

                           7 328

                           113,77 %

                           2 178

                           Verts/ALE

                           3 896

                           1 188

                           3 893

                           99,92 %

                           1 191

                           3 360

                           1 055

                           3 235

                           96,28 %

                           1 179

                           GUE/NGL

                           2 531

                           1 065

                           2 525

                           99,76 %

                           1 071

                           2 673

                           1 487

                           3 102

                           116,05 %

                           1 057

                           UEN

                           —

                           1 417

                           1 452

                           2 552

                           180,10 %

                           0

                           IND/DEM

                           —

                           775

                           1 023

                           1 048

                           135,23 %

                           0

                           ECR

                           3 648

                           398

                           3 362

                           92,16 %

                           684

                           1 788

                           3

                           1 415

                           79,14 %

                           376

                           EFD

                           2 201

                           419

                           1 799

                           81,74 %

                           821

                           1 113

                           1

                           701

                           62,98 %

                           413

                           Nepriklausomi nariai

                           1 234

                           248

                           828

                           67,10 %

                           409

                           1 169

                           348

                           925

                           79,13 %

                           248

                           Iš viso

                           53 773

                           12 579

                           52 588

                           97,80 %

                           13 519

                           52 686

                           23 215

                           62 370

                           118,38 %

                           12 116

                           Po 2009 m. Europos Parlamento rinkimų liovėsi egzistavusios UEN ir IND/DEM frakcijos ir buvo suformuotos dvi naujos ECR ir EFD frakcijos.

               108.

               palankiai vertina Parlamento administracijos įsipareigojimą, kuris cituojamas Audito Rūmų ataskaitoje, skaičiuoti frakcijų lėšų perkėlimus rinkimų metų pabaigoje per ištisus kalendorinius metus, o ne per du atskirus pusmečius; palankiai vertina akivaizdžiai geresnį finansinį prognozavimą, apie kurį galima spręsti iš fakto, kad frakcijos negrąžino jokių 2010 m. nepanaudotų asignavimų;

      Europos politinės partijos ir Europos politiniai fondai

               109.

               pažymi, kad 2010 m. asignavimai pagal 4020 ir 4030 biudžeto punktus panaudoti, kaip toliau nurodyta (20):

                           Partija

                           Santrum-pa

                           Nuosavi ištekliai (21)

                           EP dotacija

                           Pajamos, iš viso

                           EP dotacijų % nuo visų tinkamų finansuoti išlaidų (daugiausiai 85 %)

                           Įplaukų perteklius (perkėlimas į rezervą) arba praradimas

                           Europos liaudies partija

                           EPP

                           1 413

                           4 959

                           6 372

                           85 %

                           429

                           Europos socialistų partija

                           PES

                           914

                           3 395

                           4 310

                           80 %

                           2

                           Europos liberalų demokratų ir reformų partija

                           ELDR

                           379

                           1 554

                           1 933

                           85 %

                           77

                           Europos žaliųjų partija

                           EGP

                           365

                           1 055

                           1 420

                           85 %

                           170

                           Europos konservatorių ir reformatorių aljansas

                           AECR

                           58

                           327

                           386

                           85 %

                           0

                           Europos kairiųjų partija

                           EL

                           200

                           708

                           908

                           71 %

                           –90

                           Europos demokratų partija

                           EDP/PDE

                           95

                           424

                           519

                           85 %

                           12

                           Europos laisvasis aljansas

                           EFA

                           77

                           339

                           416

                           85 %

                           17

                           ES demokratai

                           EUD

                           35

                           176

                           211

                           85 %

                           –17

                           Europos krikščionių politinis judėjimas

                           ECPM

                           55

                           208

                           264

                           85 %

                           3

                              Iš viso

                           3 591

                           13 145

                           16 739

                              83 %

                           603

                           Fondas

                           Santrumpa

                           Susijęs su partija

                           Nuosavi ištekliai (22)

                           EP dotacija

                           Pajamos, iš viso

                           EP dotacijų % nuo visų tinkamų finansuoti išlaidų (daugiausiai 85 %)

                           Europos studijų centras

                           CES

                           EPP

                           615

                           2 928

                           3 543

                           83 %

                           Europos pažangiųjų tyrimų fondas

                           FEPS

                           PES

                           366

                           2 136

                           2 502

                           85 %

                           Europos liberalų forumas

                           ELF

                           ELDR

                           117

                           658

                           775

                           85 %

                           Žaliasis Europos fondas

                           GEF

                           EGP

                           119

                           674

                           794

                           85 %

                           Transformuoti Europą

                           TE

                           EL

                           87

                           475

                           562

                           85 %

                           Europos demokratų institutas

                           IED

                           PDE

                           36

                           197

                           233

                           85 %

                           ES demokratijos fondas

                           FEUD

                           EUD

                           20

                           122

                           142

                           85 %

                           Centras Maurits Coppieters

                           CMC

                           EFA

                           27

                           156

                           183

                           85 %

                           Nauja kryptis

                           ND

                           AECR

                           92

                           404

                           496

                           84 %

                              Iš viso

                           1 479

                           7 750

                           9 230

                              84 %

               110.

               atkreipia dėmesį į pokyčius nuo 2010 m., įskaitant vadovų apsilankymų, atliekant biudžeto, įdarbinimo, konkursų rengimo ir kitų sistemų imčių tikrinimus;

      Ekologiškas Parlamentas

               111.

               atkreipia dėmesį į 2010 m. Biuro priimtą CO2 veiksmų planą; džiaugiasi, kad kur kas mažiau naudojama energijos Parlamento darbo vietoje Strasbūre, t. y. 2010 m. 74 % mažiau, palyginti su 2006 m.; vis dėlto apgailestauja, kad Parlamento darbo vietos Strasbūre anglies pėdsakas, atspindintis 2010 m. suvartotą energiją, buvo 1 533 tonos CO2;

               112.

               mano, kad reikėtų apsvarstyti galimybę pagerinti aplinką ir sutaupyti Parlamento biudžeto lėšų naudojantis skirtingais darbo metodais, kurie yra ekologiškesni ir pigesni, tačiau nemenkina Parlamento darbo, įskaitant vaizdo konferencijas;

               113.

               palankiai vertina 2010 m. gruodžio mėn. įdiegtą „trečiosios šalies mokėjimo sistemą“, taikomą NMBS/SNCB (23) sezoniniams bilietams Briuselyje, pagal kurią Parlamentas savo darbuotojams apmoka 50 % individualaus metinio sezoninio bilieto kainos; ragina savo administraciją imtis reikiamų priemonių, kad būtų kompensuojamos išlaidos ir tiems darbuotojams, kuriems reikia derinti geležinkelio ir miesto transportą; mano, kad ši priemonė galėtų toliau skatinti naudoti viešąjį transportą ir dėl to būtų sumažintas Parlamento anglies pėdsakas;

               114.

               palankiai vertina 2010 m. vykdytus logistikos srities bandomuosius projektus (pvz., aplinką mažiau teršiančių automobilių, kurie atitinka EURO 5 standartą, įsigijimas, mokymų, kaip vairuoti aplinką tausiuoju būdu, vairuotojams ir kraustytojams rengimas, bendras dėžių darbo dokumentų transportavimui naudojimas, apie 33 % sumažinant išmetamo anglies dioksido kiekį šioje srityje), kurie yra dalis Aplinkosaugos vadybos ir audito sistemos (EMAS) veiksmų plano;

               115.

               palankiai vertina 2010 m. lapkričio 10 d. Biuro priimtą darbo grupės pastatų, transporto ir ekologiškos Parlamento veiklos klausimais pasiūlymą persvarstyti taisykles, reglamentuojančias Parlamento narių tarnybinių automobilių naudojimą, tai leido Parlamentui modernizuoti savo automobilių parką, įsigyti aplinką mažiau teršiančių automobilių ir organizuoti grupinį transportą aukštiems pareigūnams skirtais mikroautobusais į oro uostus Briuselyje ir Strasbūre.

      Atskira diskusija plenariniame posėdyje dėl Parlamento biudžeto įvykdymo patvirtinimo

               116.

               ragina Pirmininkų sueigą tvarkaraštyje numatyti kitą diskusijų dėl Parlamento biudžeto įvykdymo patvirtinimo laiką nei numatytas diskusijoms dėl kitų biudžeto įvykdymo patvirtinimo ataskaitų tam, kad EP nariai turėtų galimybę skirti išskirtinį dėmesį savo pačių institucijos biudžeto įvykdymo patvirtinimui;

               117.

               siūlo Biurui į savo darbotvarkę įtraukti diskusiją dėl rezoliucijos dėl biudžeto įvykdymo patvirtinimo po to, kai ji bus priimta plenariniame posėdyje.

      (1)  OL L 64, 2010 3 12.

      (2)  OL C 332, 2011 11 14, p. 1.

      (3)  OL C 167, 2011 6 7, p. 1.

      (4)  OL C 326, 2011 11 10, p. 1.

      (5)  OL C 332, 2011 11 14, p. 134.

      (6)  OL L 248, 2002 9 16, p. 1.

      (7)  PE 349.540/Bur/ann/def.

      (8)  OL C 87 E, 2010 4 1, p. 327.

      (9)  OL C 212 E, 2010 8 5, p. 244.

      (10)  Savaiminiai perkėlimai: 180 265 823 EUR, nesavaiminiai perkėlimai: 10 100 000 EUR.

      (11)  Paskelbta: http://www.europarl.europa.eu/document/activities/cont/201109/20110913ATT26546/20110913ATT26546EN.pdf

      (12)  OL L 252, 2010 9 25, p. 3.

      (13)  Metinė Europos Parlamento sudarytų sutarčių ataskaita, 2010 m., 38 ir 39 dalys.

      (14)  Nuo 11 000 iki 66 000 (vidurkis – mažiau negu 30 000) žiūrovų per mėnesį 2010 m.

      (15)  Darbuotojų dalis/demografinė svarba: Vokietija: 6,4 %/16,3 %, Jungtinė Karalystė: 4,4 %/12,4 %, Austrija: 1 %/1,67 %, Nyderlandai: 2,7 %/3,3 %,
   Šaltiniai: EP 2010 m. socialinės padėties tyrimas, 2011 m. gruodžio mėn., ir Eurostatas.

      (16)  Vertimo raštu GD metinės veiklos ataskaita, p. 8.

      (17)  1004 (Įprastinės kelionės išlaidos) ir 1005 (Kitos kelionės išlaidos) punktų ir 300 straipsnio (Personalo komandiruočių ir kelionės į tris darbo vietas išlaidos) galutinių asignavimų suma yra: 106 718 500 EUR.

      (18)  Visos sumos nurodytos tūkstančiais EUR.

      (19)  2009 metai dėl 2009 m. birželio mėn. vykusių Parlamento rinkimų padalyti į dvejus finansinius metus. 2009 m. skaičiai lentelėje reiškia 2009_1 ir 2009_2 laikotarpių sumas.
   Po 2009 m. Europos Parlamento rinkimų liovėsi egzistavusios UEN ir IND/DEM frakcijos ir buvo suformuotos dvi naujos ECR ir EFD frakcijos.

      (20)  Šaltinis: 2011 m. rugsėjo 12 d. Biuro posėdžio protokolas, 12 punktas (Generalinio sekretoriaus pranešimas D(2011)32179, PE469.487/BUR).

      (21)  Visos sumos nurodytos tūkstančiais EUR.

      (22)  Visos sumos nurodomos tūkstančiais EUR.

      (23)  Belgijos nacionalinė geležinkelių bendrovė.


title: 2005/735/EB: 2005 m. rugsėjo 20 d. Tarybos sprendimas dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Jordanijos Hašimitų Karalystės asociaciją, protokolo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, sudarymo

text:
26.10.2005

               LT

               Europos Sąjungos oficialusis leidinys

               L 283/1

         TARYBOS SPRENDIMAS
   2005 m. rugsėjo 20 d.
   dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Jordanijos Hašimitų Karalystės asociaciją, protokolo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, sudarymo
   (2005/735/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 310 straipsnį kartu su 300 straipsnio 2 dalies pirmosios pastraipos antruoju sakiniu ir 300 straipsnio 3 dalies antrąja pastraipa,
   atsižvelgdama į 2003 m. Stojimo aktą, ypač į jo 6 straipsnio 2 dalį,
   atsižvelgdama į Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Europos bendrijos ir jos valstybių narių vardu 2005 m. gegužės 31 d. buvo pasirašytas Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Jordanijos Hašimitų Karalystės asociaciją, protokolas.

               (2)

               Protokolas turėtų būti patvirtintas,

         NUSPRENDĖ:
   Vienintelis straipsnis
   Europos bendrijos ir jos valstybių narių vardu patvirtinamas Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Jordanijos Hašimitų Karalystės asociaciją, protokolas, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą.
   Protokolo tekstas pridedamas prie šio sprendimo (2).

      Priimta Briuselyje, 2005 m. rugsėjo 20 d.

            Tarybos vardu

            Pirmininkė

         M. BECKETT

      (1)  Pritarimas pateiktas 2005 m. rugsėjo 6 d. (dar nepaskelbta Oficialiajame leidinyje).

      (2)  Žr. šio Oficialiojo leidinio 3 p.


title: 2011/165/ES: 2011 m. kovo 14 d. Tarybos sprendimas dėl Regionų komiteto Vengrijai atstovaujančių keturių narių ir Vengrijai atstovaujančių šešių pakaitinių narių skyrimo

text:
18.3.2011

               LT

               Europos Sąjungos oficialusis leidinys

               L 71/19

         TARYBOS SPRENDIMAS
   2011 m. kovo 14 d.
   dėl Regionų komiteto Vengrijai atstovaujančių keturių narių ir Vengrijai atstovaujančių šešių pakaitinių narių skyrimo
   (2011/165/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Vengrijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.

               (2)

               Pasibaigus Ferenc BENKŐ, Attila JÓSZAI, Gyögy IPKOVICH ir András SZALAY kadencijai tapo laisvos keturios Regionų komiteto narių vietos. Pasibaigus László BÁKONYI, Károlyné KOCSIS, Zoltán NAGY ir József PAIZS kadencijai tapo laisvos keturios Regionų komiteto pakaitinių narių vietos. István BÓKA ir Attila KISS paskyrus Regionų komiteto nariais tampa laisvos dvi pakaitinių narių vietos,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. sausio 25 d., į Regionų komitetą skiriami:

               a)

               nariais:

                           —

                           István BÓKA, Balatonfüred város polgármestere,

                           —

                           Attila KISS, Hajdúböszörmény város polgármestere,

                           —

                           Sándor KOVÁCS, Jász-Nagykun-Szolnok Megyei Közgyűlés elnöke,

                           —

                           Jenő MANNINGER, Zala Megyei Közgyűlés elnöke,

                     ir

               b)

               pakaitiniais nariais:

                           —

                           Zoltán HORVÁTH, Baranya Megyei Közgyűlés alelnöke,

                           —

                           Ferenc KOVÁCS, Vas Megyei Közgyűlés elnöke,

                           —

                           Ferenc TEMERINI, Soltvadkert, önkormányzati képviselő,

                           —

                           Attila TILKI, Fehérgyarmat város polgármestere,

                           —

                           Botond VÁNTSA, Szigetszentmiklós, önkormányzati képviselő,

                           —

                           Tamás VARGHA, Fejér Megyei Közgyűlés elnöke.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. kovo 14 d.

            Tarybos vardu

            Pirmininkas

         FAZEKAS S.

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2001 m. vasario 26 d. Tarybos sprendimas nustatantis finansinės paramos Bisau Gvinėjai žuvininkystės sektoriuje sąlygas

text:
Svarbus teisinis pranešimas

|

32001D0179

Oficialusis leidinys L 066 , 08/03/2001 p. 0033 - 0034

		Tarybos sprendimas2001 m. vasario 26 d.nustatantis finansinės paramos Bisau Gvinėjai žuvininkystės sektoriuje sąlygas(2001/179/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 37 straipsnį,atsižvelgdama į Komisijos pasiūlymą,atsižvelgdama į Europos Parlamento nuomonę [1],kadangi:(1) Pagal susitarimą tarp Europos ekonominės bendrijos ir Bisau Gvinėjos Vyriausybės dėl žvejybos prie Bisau Gvinėjos pakrančių, pasirašytą 1980 m. vasario 27 d. Bisau [2] (toliau — Susitarimas), Reglamentu (EB) Nr. 2615/97 [3] Taryba patvirtino protokolą, kuris nustato žvejybos galimybes ir finansines kompensacijas laikotarpiu nuo 1997 m. birželio 16 d. iki 2001 m. birželio 15 d. (toliau — Protokolas).(2) Dėl ginkluoto konflikto, kuris paveikė Bisau Gvinėją nuo 1989 m. birželio mėn. iki 1999 m. kovo mėn. Bisau Gvinėjos Vyriausybė nesugebėjo užtikrinti normalios Susitarime numatytos žvejybinės veiklos.(3) Ši išskirtinė situacija kėlė pavojų Bendrijos laivams, ir todėl reikėjo laikinai nutraukti žvejybą pagal minėtą susitarimą nuo 1998 m. birželio mėn. iki 1999 m. balandžio 1 d. Ši laikina pertrauka taip pat reiškė, kad per antruosius metus pro rata temporis nebuvo mokamos protokolo 2 straipsnyje minimos finansinės kompensacijos.(4) Siekiant paskatinti normalią Bendrijos laivų žvejybinę veiklą pagal Susitarimą po ginkluoto konflikto, būtina nustatyti finansinės paramos Bisau Gvinėjai žuvininkystės sektoriuje sąlygas.(5) Tikslinga paskirti sumą, lygią neišmokėtai finansinei kompensacijai, kaip finansinę paramą žuvininkystės veiklą palaikantiems statiniams ir įrenginiams atstatyti, įskaitant šios veiklos kontrolės infrastruktūrą pagal taisykles, kurios turi būti nustatytos drauge su teisėtomis Bisau Gvinėjos valdžios institucijomis,NUSPRENDĖ:Vienintelis straipsnisFinansinės paramos Bisau Gvinėjai suteikimo daugiausia iki 6500000 eurų žuvininkystės veiklą palaikantiems statiniams ir įrenginiams atstatyti sąlygos yra tokios:1) finansinė parama pirmiausia apims tokią veiklą:- parama Žuvininkystės ministerijos vadovybei ir žuvininkystės departamento įrangos bei infrastruktūros atstatymui,- jūrų kontrolės ir priežiūros sistemos stiprinimas,- žūklės rajonų tyrimo programų atgaivinimas ir sustiprinimas;2) remdamasi Bisau Gvinėjos Vyriausybės pateikta veiklos programa, Komisija perves iki 2001 m. gegužės 31 d. Bisau Gvinėjos Vyriausybei per Žuvininkystės ministerijos nurodytas banko sąskaitas 50 % planuojamos veiklos sumos;3) lėšų likutį Komisija sumoka gavusi išsamią ataskaitą, kurią Bisau Gvinėjos Vyriausybės atsiunčia Europos Komisijos delegacijai iki 2003 m. gegužės 31 d. Šioje ataskaitoje turi būti išsamiai apibūdintas šios veiklos įgyvendinimas ir gauti rezultatai. Komisija pasilieka teisę paprašyti Žuvininkystės ministerijos pateikti bet kokią papildomą informaciją ir iš naujo apsvarstyti išmokas, atsižvelgiant į šios veiklos įgyvendinimo efektyvumą.Priimta Briuselyje, 2001 m. vasario 26 d.Tarybos varduPirmininkasM. Winberg[1] OL C 219, 1999 7 30, p. 33.[2] OL L 226, 1980 8 29, p. 33.[3] OL L 353, 1997 12 24, p. 7.--------------------------------------------------


title: 2016 m. vasario 29 d. Tarybos sprendimas (ES, Euratomas) 2016/296, kuriuo pakeičiamas Sutarties dėl Europos Sąjungos veikimo 255 straipsnyje numatyto komiteto narys

text:
2.3.2016

               LT

               Europos Sąjungos oficialusis leidinys

               L 55/14

         TARYBOS SPRENDIMAS (ES, Euratomas) 2016/296
   2016 m. vasario 29 d.
   kuriuo pakeičiamas Sutarties dėl Europos Sąjungos veikimo 255 straipsnyje numatyto komiteto narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 255 straipsnio antrą pastraipą,
   atsižvelgdama į Europos atominės energijos bendrijos steigimo sutartį, ypač į jos 106a straipsnio 1 dalį,
   atsižvelgdama į 2016 m. sausio 27 d. Teisingumo Teismo pirmininko iniciatyvą,
   kadangi:

               (1)

               pagal Sutarties dėl Europos Sąjungos veikimo 255 straipsnio pirmą pastraipą buvo įsteigtas komitetas, kuris, prieš valstybių narių vyriausybėms skiriant Teisingumo Teismo ir Bendrojo Teismo teisėją ir generalinį advokatą, pateikia nuomonę dėl kandidatų tinkamumo eiti tas pareigas (toliau – komitetas);

               (2)

               Sprendimu 2014/76/ES (1) Taryba paskyrė septynis komiteto narius ketverių metų laikotarpiui, kuris baigiasi 2018 m. vasario 28 d.;

               (3)

               2016 m. sausio 27 d. laišku Teisingumo Teismo pirmininkas pranešė Tarybos pirmininkui, kad Péter PACZOLAY atsistatydino iš komiteto nario pareigų nuo 2016 m. sausio 21 d.;

               (4)

               tuo pačiu 2016 m. sausio 27 d. laišku Teisingumo Teismo pirmininkas pasiūlė paskirti Mirosław WYRZYKOWSKI, kad jis pakeistų Péter PACZOLAY likusiam jo kadencijos laikui, laikantis komiteto darbo tvarkos taisyklių, išdėstytų Tarybos sprendimo 2010/124/ES (2) priede, 3 punkto,

         PRIĖMĖ ŠĮ SPRENDIMĄ:
   1 straipsnis
   Mirosław WYRZYKOWSKI skiriamas Sutarties dėl Europos Sąjungos veikimo 255 straipsnyje numatyto komiteto nariu laikotarpiui, kuris baigiasi 2018 m. vasario 28 d.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2016 m. vasario 29 d.

            Tarybos vardu

            Pirmininkas

         H.G.J. KAMP

      (1)  2014 m. vasario 11 d. Tarybos sprendimas 2014/76/ES, kuriuo skiriami Sutarties dėl Europos Sąjungos veikimo 255 straipsnyje numatyto komiteto nariai (OL L 41, 2014 2 12, p. 18).

      (2)  2010 m. vasario 25 d. Tarybos sprendimas 2010/124/ES dėl Sutarties dėl Europos Sąjungos veikimo 255 straipsnyje numatyto komiteto darbo tvarkos taisyklių (OL L 50, 2010 2 27, p. 18).